CANDON CITY – Addan otoridad ti city wenno municipal registrar a mangkorehir kadagiti clerical wenno typographical errors iti aldaw ken bulan iti birth date wenno iti sex ti maysa a tao kas nailanad iti civil register a saanen nga agdalan pay iti korte.
Kinuna ni Engineer John Loyac, Candon City Civil Registrar, bayat ti maysa a taripnong dagiti barangay kapitan ditoy siudad nga iti babaen ti RA No. 9048, naikkan dagiti civil registrars iti otoridad a mangkorehir iti clerical wenno typographical error ken mangbaliw iti first name wenno nickname iti maysa a tao a saanen nga agdalan pay iti korte.
Inlawlawag ni Loyac a naamendaran ti RA No. 9048 babaen ti RA No. 10172, ket naikalawa ti mabalinen a korehiren ti local civil registrar ta karamanen dagiti clerical wenno typographical errors iti aldaw ken bulan iti date of birth wenno sex ti maysa a tao a nailanad iti civil register a saanen a kasapulan ti pammilin manipud iti korte.
Nupay kasta, adda latta dagiti proseso a masurot iti panangkorehir dagiti biddut iti aldaw ken bulan ti birth date ken iti sex ti maysa a tao, kinuna ni Loyac.
Saan a karaman a saklaw ti RA 10172 ti pannakabaliw ti nationalidad, tawen, wenno estado ti petisioner no di ket agdalan dagitoy iti korte.
Kas sagudayen ti RA 10172, saan a maasikaso ti aniaman a petision para iti pannakakorehir ti erroneous entry mainaig iti date of birth wenno sex ti maysa a tao malaksid no adda kakuyog ti petision a nagkauna nga school record wenno nagkauna a dokumento iti pagadalan, kas iti medical records, baptismal certificate ken dadduma pay a dokumento nga inyisio dagiti religious authorities.
Kasta met a saan a makorehir ti aniaman nga entry mainaig iti pannakasukat ti gender malaksid no ti petision ket adda kakuyogna a sertipikasion manipud iti maysa nga accredited a government physician a mangpaneknek a saan a nagdalan ti petisioner iti sex change wenno sex transplant.
Kabayatanna, inlawlawag ti maysa pay a civil registrar a masapul a maipublikar ti petision para iti pannakasukat ti aldaw ken bulan iti date of birth wenno sex ti maysa a tao iti maminsan iti makalawas iti dua a nagsaruno a Domingo iti maysa a pagiwarnak nga agsirsirkulo (general circulation) iti probinsia. Adda bayadan ti petision a publication fee.
Innayonna nga adda fee a bayadan ti petisioner a kolektaan ti city wenno municipal civil registrar ket maipan daytoy iti pondo ti maseknan a Local Civil Registry Office wenno iti Opisina ti Consul General para iti modernisasion ti opisina wenno iti pannakayemplo dagiti baro a personnel wenno panaggatang kadagiti suplay, kas maibatay iti government accounting and auditing rules.
Kinuna ti nasao a civil registrar a tagtagiurayda laengen ti implementing rules and regulations ti RA 10172 tapno mayimplementardan ti linteg. (Karaman ti report ni Danny Antalan)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn